በኮሌራ ወረርሽኝ 871 ሰዎች ሲያዙ 17 መሞታቸው ተገለጸ
በአምስት ክልሎች፣ በአዲስ አበባና በድሬዳዋ ከተማ አስተዳደሮች በኮሌራ ወረርሽኝ የተያዙ ሰዎች 871 መሆናቸውን፣ እንዲሁም 17 ሰዎች መሞታቸውን የኢትዮጵያ ኅብረተሰብ ጤና ኢንስቲትዩት አስታወቀ፡፡ ኢንስቲትዩቱ ማክሰኞ ሰኔ 25 ቀን 2011 ዓ.ም. በሰጠው መግለጫ በአማራ፣ በትግራይ፣ በኦሮሚያ፣ በአፋርና በሶማሌ ክልሎች፣ በተጨማሪም በአዲስ አበባና በድሬዳዋ ከተሞች የኮሌራ ወረርሽኝ ተከስቷል ብሏል፡፡ በአማራ ክልል 202፣ በትግራይ ክልል 19፣ በኦሮሚያ ክልል 360፣ በአፋር ክልል 131 እና በሶማሌ ክልል 33 ሰዎች በኮሌራ ወረርሽኝ መያዛቸውን የኢንስቲትዩቱ ምክትል ዋና ዳይሬክተር ጌታቸው ቶሌራ (ዶ/ር) አስረድተዋል፡፡ በአዲስ አበባ ከተማ 125 ሰዎች በወረርሽኙ መያዛቸውን ገልጸው፣ በድሬዳዋ ከተማ ደግሞ አንድ ሰው መያዙን ጠቁመዋል፡፡ እስካሁን ባለው መረጃ መሠረት 17 ሰዎች መሞታቸውን ምክትል ዋና ዳዳይሬክተሩ አረጋግጠዋል፡፡ በአማራ ክልል 14፣ በኦሮሚያ ክልል ሁለት፣ በአፋር ክልል አንድ በወረርሽኙ ሕይወታቸው አልፏል ብለዋል፡፡ ወረርሽኙን ለመቆጣጠር ናሙናዎችን በላቦራቶሪ በማረጋገጥ የሕክምና ግብዓቶች አቅርቦት እየተደረገ መሆኑን፣ ለቁጥጥር የሚያስችሉ 26 የለይቶ ማከሚያ ማዕከላት መቋቋማቸውን፣ እንዲሁም በኦሮሚያ ክልል በምዕራብ ሐረርጌ ዞን ወረርሽኙ በተከሰተባቸው ወረዳዎች ለ291 ሺሕ ሰዎች ክትባት መሰጠቱ ተገልጿል፡፡ 